ปรียนาถ สุนทรวาทะ ผู้นำ "อมตะ บี.กริม เพาเวอร์"
&#8220;ปรียนาถ สุนทรวาทะ&#8221; ประธานเจ้าหน้าที่บริหาร บริษัท อมตะ บี.กริม เพาเวอร์ ผู้ผลิตไฟฟ้าภาคเอกชนขนาดเล็ก กำลังการผลิตโรงละ 110-160 เมกะวัตต์ ปัจจุบันมีโรงไฟฟ้าทั้งที่ดำเนินการแล้วและอยู่ระหว่างก่อสร้าง 6 โรง มีสัญญาผูกพันที่จะต้องสร้างและดำเนินการอย่างต่อเนื่องอีก 10 โรง รวมมูลค่าโครงการทั้งหมดกว่า 7 หมื่นล้านบาท
23 ม.ค. 2556

“ปรียนาถ สุนทรวาทะ” ประธานเจ้าหน้าที่บริหาร บริษัท อมตะ บี.กริม เพาเวอร์ ผู้ผลิตไฟฟ้าภาคเอกชนขนาดเล็ก กำลังการผลิตโรงละ 110-160 เมกะวัตต์ ปัจจุบันมีโรงไฟฟ้าทั้งที่ดำเนินการแล้วและอยู่ระหว่างก่อสร้าง 6 โรง มีสัญญาผูกพันที่จะต้องสร้างและดำเนินการอย่างต่อเนื่องอีก 10 โรง รวมมูลค่าโครงการทั้งหมดกว่า 7 หมื่นล้านบาท 
เธอกำลังจะนำโรงไฟฟ้า 2 โรงแรก 320 เมกะวัตต์ ที่ดำเนินการแล้วและมีสัญญาขายไฟฟ้าแก่การไฟฟ้าฝ่ายผลิตแห่งประเทศไทย หรือ กฟผ. สัญญา 21 ปี ที่มีอายุสัญญาเหลือ 7 ปี และ 10 ปี และมีสัญญาขายไฟฟ้าให้ลูกค้าอุตสาห กรรมในนิคมอุตสาหกรรมอมตะนคร ชลบุรี 250 ราย ยื่นไฟลิงขอจัดตั้งกองทุนโครงสร้างพื้นฐาน มูลค่า 6,000 ล้านบาท ภายในเดือน ก.พ.นี้
เธอเป็นผู้นำขององค์กรที่มีลูกน้องส่วนใหญ่เป็นวิศวกรชายหลายร้อยคน แต่เมื่ออยู่บ้านเธอเป็นคุณแม่ที่เลี้ยงลูกสองคนอย่างโดดเดี่ยวมากว่า 20 ปี จนลูกๆ เรียนจบมหาวิทยาลัยชั้นนำทั้งในประเทศไทยและต่างประเทศ
“ปรียนาถ” ได้เข้ามาทำงานที่กลุ่มบริษัท บี.กริม ในปี 2535 ในตำแหน่งผู้อำนวยการฝ่ายพาณิชย์ มีหน้าที่ดูแลรับผิดชอบด้านการเงิน การบัญชี ธุรการ และการพาณิชย์ของทั้งกลุ่ม โดยรายงานตรงต่อ “ฮาราลด์ ลิงค์” เจ้าของบริษัท บี.กริม ในเวลานั้นกำลังอยู่ระหว่างการขยายงานไปยังธุรกิจอื่นๆ นอกเหนือจากธุรกิจค้าขาย รับเหมาก่อสร้าง ซึ่งเป็นธุรกิจหลัก โดยวิสัยทัศน์ที่กว้างไกลของ “ลิงค์” บริษัทได้เปลี่ยนจากการทำธุรกิจแบบเป็นตัวแทนจำหน่าย มาร่วมกับเจ้าของสินค้าทำบริษัทร่วมทุน เช่น Carrier, Merck, KSB Pump, Carl Zeise และ อื่นๆ 
บี.กริม ยังมีธุรกิจที่บริหารเอง 100% หลายอย่าง เช่น บี. กริม เทรดดิ้ง บี.กริม อินเตอร์เนชั่นแนล ธุรกิจอสังหาริมทรัพย์และอื่นๆ “ปรียนาถ” ได้รับแต่งตั้งเป็นประธานเจ้าหน้าที่บริหารฝ่ายการเงิน (ซีเอฟโอ) ของกลุ่มใน 2 ปีถัดมา
ในปี 2538 บี.กริม เริ่มสนใจเข้ามาลงทุนในธุรกิจพลังงาน รัฐบาลในสมัยนั้นได้เริ่มเปิดให้เอกชนเข้ามาลงทุนทำโรงไฟฟ้าเพื่อแบ่งเบาภาระการลงทุนภาครัฐ บี.กริม เป็นบริษัทแรกๆ ที่เริ่มทำโรงไฟฟ้าในโครงการโรงไฟฟ้าขนาดเล็กและเป็นหนึ่งในผู้ร่วมก่อตั้ง โดยเริ่มโครงการแรกที่อมตะนคร ขนาดกำลังการผลิต 160 เมกะวัตต์ ขายไฟฟ้าให้ กฟผ.และลูกค้าในนิคมอุตสาหกรรม 
ในฐานะซีเอฟโอ เธอร่วมฝ่าฟันให้บริษัทพ้นจากสถานการณ์ย่ำแย่จากวิกฤตต้มยำกุ้งมาได้จนได้รับแต่งตั้งให้เป็นประธานเจ้าหน้าที่บริหาร (ซีอีโอ) แต่ชีวิตครอบครัวอับปาง เพราะต้องหย่าขาดจากสามี
ถือเป็นความโชดดีอย่างยิ่งที่แม้ว่าชีวิตสมรสจะไม่ราบรื่น แต่เธอได้ผลพวงลูกที่ดีทั้งสองคนที่เข้าใจและรักแม่มาก